賦薛侯
作者：陳郁
朝代：宋

paragraphs: 薛侯俊健如生猱，不識中原生土豪。
蛇矛丈八常在手，駱馬蕃鞍雲錦袍。
往屬嫖姚探虎穴，狐鳴蕭蕭風立髮。
短韉淋血斬將歸，夜斲堅冰濡馬渴。
中都久住武城坊，屋頭養駱如養羊。
枯萁不飽籬壁盡，狹巷怒蹄盆盎傷。
只今栖栖守環堵，五月樵風吹宿莽。
千金夜出酬市兒，客帳晝眠聽戲鼓。
邊人視死亦尋常，笑裏辭家登戰場。
銓勞定次屈壯士，兩眼熒熒收淚光。
齒堅食肉何曾老，騎馬身輕飛一鳥。
焉知不將萬人行，橫槊秋風賀蘭道。